Siker: 800 milliós támogatást kapott Szombathely a kormánytól | VAOL
2012. 12. 21. 18:49
Siker: 800 milliós támogatást kapott Szombathely a kormánytól
A polgármester elmondta: 10 év után az idei év volt az első, amikor nem nőtt a város adóssága. Miközben 2002-2010 között megtízszereződött a tartozás, idén 3 milliárd forinttal csökkent. Bejelentette: 800 millió forintos támogatást kapott Szombathely a kormánytól, ezzel egyensúlyba került a költségvetés. Az idén sikerült munkahelyeket teremteni, a LUK 20 ezer négyzetméteres csarnokkal, a Falco új üzemegységgel bővült, elkészült a Csaba utcai felüljáró. A kedvező változások miatt jövőre ismét fejlesztésekre lesz mód.
Hende Csaba (balról) és Puskás Tivadar az átadón (Fotó: Benkő Sándor)
– A kormány nagyra becsüli Szombathely vezetésének erőfeszítéseit, kivételes gesztusként 800 millió forintot adott elismerésére – hallottuk dr. Hende Csaba honvédelmi minisztertől, szombathelyi országgyűlési képviselőtől, aki óriási politikai sikerként értékelte ezt, hiszen például Győr, Szeged vagy Debrecen nem kapott támogatást.
Elmondta, hogy a kormány szerdai ülésén a Haladás sporttelep négy mávos ingatlanát Szombathely tulajdonába adta, így pályázatok révén lehet fejleszteni a stadiont. Örvendetes bejelentése volt még, hogy a Nyugat-Pannon Járműipari és Mechatronikai Központot kiemelt járműipari központtá tette a kormány, a gép- és elektronikai ipar fejlesztését prioritásként kezelik Zalaegerszeg-Szombathely-Szentgotthárd térségében.